S-215/2010

Mál þetta, sem dómtekið var 4. maí sl., er höfðað samkvæmt ákæru útgefinni af ríkissaksóknara 17. mars sl., á hendur A, kt. 000000-0000, …, Reykjavík, fyrir kynferðisbrot með því að hafa, aðfaranótt eða að morgni laugardagsins 19. september 2009, að …, Reykjavík, farið óboðinn inn í svefnherbergi B, kt. 000000-0000, þar sem hún lá í rúmi sínu, káfað á brjóstum hennar og rassi, látið hana snerta lim sinn utanklæða, nuddað kynfæri hennar utanklæða, kysst öxl hennar og sett tungu sína upp í munn hennar.

Telst þetta varða við 199. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Af hálfu B er gerð krafa um miskabætur að fjárhæð 600.000 krónur auk vaxta samkvæmt 8. gr. laga um vexti og verðtryggingu nr. 38/2001 frá 19. september 2009 þar til mánuður er liðinn frá birtingu bótakröfu þessarar en með dráttarvöxtum samkvæmt 1. mgr. 9. gr., sbr. 6. gr. sömu laga frá þeim degi til greiðsludags. Þá er krafist málskostnaðar að mati dómsins eða samkvæmt síðar framlögðum málskostnaðarreikningi að viðbættum virðisaukaskatti á málflutningsþóknun.

Verjandi ákærða gerir þær kröfur að ákærði verði sýknaður af ákæru, en til vara að ákærða verði dæmd vægasta refsing sem lög leyfa, sem jafnframt verði skilorðsbundin að öllu leyti. Þá krefst hann þess aðallega að bótakröfu verði vísað frá dómi, en til vara að bótakrafa verði lækkuð verulega. Loks krefst verjandi málsvarnarlauna að mati dómsins.

Málsatvik

Mánudaginn 28. september 2009 mætti B á lögreglustöð til að leggja fram kæru á hendur ákærða, A, fyrir kynferðisbrot. B greindi frá því að hún hefði verið á veitingastað í miðborg Reykjavíkur aðfaranótt laugardagsins 19. september 2009 ásamt C, vinkonu sinni. Hefðu þær hitt ákærða og D, félaga hans, og þau tekið tal saman. Hefði ákærði spurt hana hvort hann mætti reyna við C og hún sagt það vera í lagi. Ákærði og C hefðu farið að spjalla saman og kysst eitthvað. Eftir að veitingastaðnum lokaði á milli kl. 4 og 5 um nóttina hefðu þau farið heim til þeirra C á ..... Þau hefðu sest inn í stofu og spjallað saman. Þá hefðu þau tekið ljósmyndir hvert af öðru. Ekki hefði liðið á löngu þar til D sofnaði í sófa í stofunni. Ákærði og C hefðu farið saman inn í herbergi C, en B sagðist hafa farið að sofa í sínu herbergi. Hún hefði síðan vaknað við að ákærði var kominn inn í herbergi til hennar. Hún hefði spurt hann hvar C væri, en hann þá sagst vera meira skotinn í henni. Hefði ákærði því næst farið að káfa á brjóstum hennar og rassi, auk þess sem hann hefði reynt að komast ofan í buxur hennar til að káfa á kynfærum hennar, en hún hefði verið í leggings einum fata. B sagðist strax hafa sagt ákærða að hún vildi þetta ekki og að hún ætlaði ekki að fara að sofa hjá honum. Ákærði hefði haldið áfram þrátt fyrir mótmæli hennar. Hún hefði ýtt höndum hans frá og reynt að halda sænginni ofan á brjóstum. Hann hefði reynt að kyssa hana og sagt henni að henni myndi víst þykja þetta gott. Hún hefði margendurtekið orð sín um að hætta og að hún myndi ekki sofa hjá honum. Ákærði hefði svo farið að káfa á kynfærum hennar utanklæða og hefði hann reynt að komast með hendurnar undir buxur hennar. Hún hefði ýtt höndum hans frá. Hann hefði tekið hendur hennar og látið hana koma við lim sinn, sem hún hefði fundið að var harður. Ákærði hefði klætt sig úr skyrtunni, sest klofvega ofan á hana þar sem hún lá á bakinu, beygt sig fram og stungið tungunni niður í kok hennar. Hún hefði endurtekið að hún vildi þetta ekki og ýtt honum frá sér. Ákærði hefði þá gefist upp og farið inn til C. B tók fram að hún hefði lokað herbergisdyrunum áður en hún fór að sofa, en dyrnar hefðu þó ekki verið læstar. Hún hefði sofnað eftir að ákærði fór út úr herberginu, en vaknað einhverju síðar og farið inn í herbergi C. Þegar hún kom þangað hefði hún séð C og ákærða hafa kynmök. Henni hefði ofboðið þetta allt saman, öskrað að þetta væri ógeðslega sjúkt og brotið lampa fyrir slysni. Eftir þetta hefði hún rekið D á fætur, þar sem hann svaf í sófanum, og rekið þá ákærða út. Spurð hvernig henni hefði liðið meðan á þessu stóð sagði B að algjörlega hreinskilnislega hefði henni fyrst fundist þetta fyndið. Henni hefði hins vegar hætt að finnast þetta fyndið þegar hún hefði beðið ákærða að hætta en hann ekki sinnt því.

Ákærði gaf skýrslu hjá lögreglu 2. október 2010. Hann sagði þá D félaga sinn hafa hitt B og C á veitingastað og hefðu þær boðið þeim heim með sér í „eftirpartý“. Vel hefði farið á með þeim eftir að þau komu heim til stúlknanna. C hefði farið upp í rúm og hefðu B og D lagst upp í til hennar. Ákærði sagðist hafa farið út að reykja, en þegar hann hefði komið inn aftur hefði hann séð að B og C höfðu afklæðst og verið í brjóstahöldurum einum klæða að ofan. Þær hefðu boðið honum upp í rúmið, en síðan hefðu D og B yfirgefið herbergið að beiðni C. Ákærði sagðist hafa orðið eftir og hefðu þau C haft kynferðismök. Eftir það hefði hann farið fram að leita að D og ætlað að biðja hann um að koma heim. Hann hefði fundið D sofandi í sófa frammi í stofu og vakið hann. D hefði verið þreyttur og ekki viljað fara strax. Ákærði sagðist þá hafa ætlað að sækja sér bjór inn í eldhús. Hann hefði gengið fram hjá herbergi B og séð að hún var vakandi. Hann hefði farið inn í herbergið og þau verið að spjalla saman. Hann hefði spurt hvort hann mætti setjast upp í rúm hjá henni og hún játað því. Þá hefði hann spurt hvort hann mætti leggjast hjá henni og hún játað því sömuleiðis. Hann hefði haldið utan um hana og byrjað að kyssa hana á öxlina og bakið. Þá hefði hún farið að „stynja og skaka sér“ utan í hann og hefði þetta „þróast út í eitthvað kynlíf“. Þá hefði hún sagst ekki geta þetta og sagt stopp. Ákærði sagðist þá hafa stöðvað. Hann hefði staðið upp og sagt við hana að hann ætlaði ekki að reyna meira við hana fyrst hún vildi þetta ekki. Hann hefði farið aftur inn í herbergi C og lagst hjá henni. Eftir smástund hefðu þau C hafið kynferðismök að nýju. Síðan hefði hann heyrt umgang frammi og B og D komið inn í herbergið. B hefði tryllst þegar hún sá þau C í kynferðismökum. Hefði hún hrópað „svona eruð þið“ og rekið þá á dyr.

Við aðalmeðferð málsins lýsti ákærði því að þeir D hefðu farið heim með B og C og hefði farið vel á með þeim. Þau hefðu verið í herbergi C og legið þar öll uppi í rúmi. Einhver fíflagangur hefði verið í þeim og hefðu B og C verið „komnar á brjóstahaldarann“. Eftir þetta hefði C rekið D og B út úr herberginu, en hann orðið eftir og haft kynferðismök við C. Ákærði sagðist hafa legið í rúminu í um 20 mínútur eftir þetta, en síðan farið fram og vakið D, sem hefði sofið í sófa í stofunni. Hefði hann viljað að þeir drifu sig heim, en D hefði viljað leggja sig lengur. Ákærði sagðist þá hafa farið fram í eldhús að leita að bjór. Hefði hann þá gengið fram hjá herbergi B og séð að hún lá í rúminu og hafði fartölvu fyrir framan sig. Hann hefði spurt B hvort hún væri vakandi og hefði hún játað því. Hann hefði spurt hvort hann mætti setjast hjá henni og síðan hvort hann mætti leggjast hjá henni og hefði hún játað því. Síðan hefði eitt leitt af öðru. Hann hefði farið að halda utan um B og strjúka henni. Hún hefði þá farið að „skaka sér“ utan í hann. Hann hefði strokið henni, komið við brjóst hennar og kysst á öxl og bak. Allt hefði verið í góðu á milli þeirra uns hún hefði sagt „stopp, ég get þetta ekki“. Hefði hann þá svarað „ekkert mál, ég ætla þá ekkert að reyna meira“. Hann hefði farið fram og inn í herbergi C, þar sem hann hefði ætlað að leggja sig aftur. Eftir stutta stund hefði C vaknað og hefðu þau haft kynferðismök að nýju. Þá hefði B komið inn og tryllst þegar hún sá hann með vinkonu sinni.

Nánar spurður um samskipti þeirra B sagðist ákærði hafa staðið frammi á gangi og spurt hvort hún væri vakandi. Hún hefði játað því. Ákærði sagði engan kynferðislegan tilgang hafa verið með þessu. Hurðin hefði verið opin fram á gang meðan hann var inni hjá B. Hann viðurkenndi þó að hafa haft fumkvæði að atlotunum, enda væri þetta „gullfalleg stelpa“. Hún hefði brugðist við með því að byrja að „skaka sér“ og hefði hann skilið það svo að hún vildi þetta. Hann kannaðist við að hafa snert stúlkuna eins og lýst væri í ákæru, en þó hefði hann ekki snert rass hennar, ekki látið hana snerta getnaðarlim sinn og ekki kysst hana eða sett tungu í munn hennar. Á einhverjum tímapunkti hefði hann farið úr buxum og skyrtu. B hefði verið íklædd leggings og sennilega ber að ofan. Hún hefði verið alveg róleg þegar hún sagði honum að stöðva. Hún hefði sagst vera hrifin af F og því gæti hún ekki verið með honum. Hann hefði þá stoppað. Hann hefði farið aftur inn til C og lokað hurðinni á eftir sér. Um hálftíma síðar hefði hann heyrt í B frammi og hefði hún verið að spyrja D hvar hann væri. Hún hefði svo komið inn í herbergið og séð þau C í kynferðismökum. Hún hefði tryllst við þetta, sagt „svona eruð þið“ og öskrað á þá að koma sér út.

Ákærði ítrekaði að B hefði ekki sagt honum að hætta þegar hann byrjaði að láta vel að henni og hún hefði verið mjög róleg þegar hann yfirgaf herbergið. Ekki væri rétt sem kæmi fram í ákæru að hann hefði farið óboðinn inn í herbergið til hennar. Hurðin á herberginu hefði verið opin og hann hefði talað við hana í gættinni áður en hann gekk þar inn.

Vitnið B sagði þær C hafa boðið ákærða og D með sér heim og hefði verið „voða stuð og gaman“. Þau hefðu fengið sér bjór og tekið nokkrar ljósmyndir. Þá hefðu þau verið öll fjögur uppi í rúmi hjá C og verið að gantast. Hún hefði farið að nudda bakið á C og hefði hún verið í leggings og brjóstahaldara einum fata. D hefði svo farið inn í stofu og sofnað þar, en hún farið inn til sín að sofa. B sagði ákærða hafa fyrr um kvöldið spurt hana hvort hann mætti reyna við C og hefði henni fundist það afbragðsgóð hugmynd og „bara sætt“. Hefðu ákærði og C farið saman inn í rúm. B sagðist svo hafa vaknað við að ákærði var kominn inn til hennar. Hann hefði lagst upp í rúm til hennar og byrjað að tala við hana. Hún hefði spurt hann hvar C væri, en hann svarað að hann vildi frekar vera með henni. Ákærði hefði byrjað að káfa á henni og ekki sinnt tilmælum hennar um að hætta því. Hann hefði sest ofan á hana, stungið tungunni í munninn á henni og sagt við hana að henni fyndist þetta víst gott. Þá hefði hann reynt að rífa af henni sængina, en hún hefði þá verið íklædd leggings einum fata. Hefði ákærði náð að rífa af henni sængina og káfað á henni. Þá hefði hann farið úr skyrtunni á einhverjum tímapunkti. Ákærði hefði farið út úr herberginu eftir að hafa káfað á henni. Hún hefði sofnað eftir þetta, en vaknað upp með andköfum og farið inn til vinkonu sinnar til að segja henni að sér liði illa. Þá hefði hún komið að ákærða og C í samförum. B sagðist hafa orðið brjáluð við þetta. Hún hefði rekist í lampa og öskrað „djöfull er þetta sjúkt“. Hún hefði verið brjáluð yfir því að ákærði hefði misnotað sér aðstöðu sína gagnvart henni þar sem hún lá í rúmi sínu og hafði verið búin að loka að sér. Þá hefði farið fyrir brjóstið á henni að sjá ákærða og C saman, en vinkona hennar hefði ekki verið í góðu ástandi. B sagðist hafa hringt í F og sagt honum frá þessu. Þá hefði hún rekið ákærða og D á dyr og kastað skónum þeirra á eftir þeim. Nánar spurð sagði B að sér hefði verið svona brugðið vegna þess að ákærði hefði verið búinn að káfa á henni, en þegar það hefði ekki gengið upp hefði hann farið og verið með vinkonu hennar sem hefði verið mjög ölvuð.

B sagði að sér hefði brugðið þegar ákærði fór að sýna henni atlot og hefði hún spurt hann hvað hann væri að gera. Þá hefði hún beðið hann um að hætta og hefði hún ávarpað hann mjög rólega í fyrstu. Henni hefði fundist þetta fyndið í fyrstu. Hún hefði átt í samskiptum við F, sem hefði verið „kominn með nýja stelpu“ og því hefði henni fundist fyndið að vinur hans væri að reyna við hana. Ákærði hefði farið út úr herberginu eftir að hún bað hann um að hætta þessu. Hún hefði sofnað þegar hann fór út, en vaknað upp hálftíma eða klukkutíma síðar.

Vitnið C sagðist muna atvik óskýrt. Hún myndi eftir því að þau hefðu verið öll fjögur uppi í rúmi hennar og verið að tala saman. Þær B hefðu farið úr að ofan, en verið íklæddar brjóstahöldurum. Síðan hefðu þau ákærði sofið saman. C sagðist muna næst eftir sér þegar B kom inn í herbergið og öskraði „djöfull er þetta sjúkt“. Þá hefði ákærði verið að sofa hjá henni. Hún hefði sofnað eftir þetta, en B hefði verið í miklu uppnámi og mennirnir farið út úr íbúðinni.

Vitnið E, sem deilir íbúð með B og C, sagðist hafa verið farin að sofa inni í herbergi sínu þegar fólkið kom heim og hefði hún ekki farið fram. Hún hefði vaknað þegar þau komu og heyrt að voða gaman var hjá þeim, mikil gleði og drykkja. Hún hefði heyrt að þau voru að taka ljósmyndir. Síðan hefði hún heyrt að C fór inn í herbergi og að B fór ein inn í herbergi sitt. Hefði B sett tölvu eða eitthvað slíkt í samband. E sagðist síðan hafa vaknað um klukkan 9 um morguninn við það að B var alveg brjáluð og var að reka mennina á dyr. E sagði mjög hljóðbært á milli herbergja í íbúðinni. Hana minnti að hurðin á herbergi B hefði verið lokuð, en hún væri þó ekki viss um þetta. Almennt lokuðu þær að sér þegar þær svæfu.

Vitnið D sagði þá ákærða hafa farið heim með stúlkunum tveimur og hefði staðið til að halda gleðinni áfram. Þau hefðu farið inn í herbergi C og verið að tala saman þar. Stúlkurnar hefðu verið orðnar léttklæddar, en ekki mundi hann hvernig það atvikaðist nákvæmlega. B hefði svo farið fram og hann gert hið sama skömmu síðar, en ákærði og C orðið eftir inni í herberginu. D sagðist hafa spjallað aðeins við B þar sem hún var inni í herbergi sínu. Hún hefði þá verið uppi í rúmi með fartölvu. Hann hefði síðan farið inn í stofu og dottað þar í sófa. Hann hefði vaknað við að ákærði var að ýta við honum og spyrja hvort þeir ættu ekki að fara að koma sér í burtu. Hann hefði hins vegar verið hálfsofandi og ætlað að leggja sig aðeins lengur. Síðan hefði hann dottað, en vaknað og farið á salernið. Þegar hann hefði komið þaðan út hefði hann heyrt að einhverjir voru að tala saman í herbergi B og heyrðist honum það vera þau ákærði. Hann hefði lagt sig aftur í sófanum, en rankað við sér skömmu síðar og hringt í félaga sinn til að spjalla. Á meðan á símtalinu stóð hefði B komið inn í stofu og spurt hvar ákærði væri. Hann hefði spurt á móti hvort ákærði væri ekki hjá henni. B hefði gengið um og leitað að ákærða og hefði hann fylgt henni eftir. Hún hefði rifið upp hurðina að herbergi C og þar hefði blasað við þeim ákærði og C í kynferðismökum. D sagðist hafa sprungið af hlátri. Hins vegar hefði B brugðist illa við og öskrað á þá að koma sér út. Hann hefði ekkert botnað í þessum látum.

Nánar spurður sagðist D hafa heyrt ákærða og B tala saman inni í herbergi B, en hann hefði ekki heyrt orðaskipti. Þau hefðu bæði verið að hvísla og hefði þetta verið eins og ákærði væri að reyna við hana. Dyrnar á herberginu hefðu verið opnar, en hann hefði ekki séð inn fyrir, aðeins heyrt í þeim. D sagði að ákærði hefði sagt honum eftir á að hann hefði verið að reyna við B, en lét að því liggja að hún hefði ekkert viljað með hann hafa og því hefði hann hætt.

Niðurstaða

Ákærði og B hafa lýst því að ákærði hafi lagst upp í rúm til B, þar sem hún lá fáklædd undir sæng, og viðhaft kynferðislega tilburði við hana. Hefur B borið að hún hafi verið sofandi þegar þetta gerðist, en ákærði segir hana hafa verið vakandi. Þá segist ákærði hafa farið inn í herbergi B og lagst upp í rúmið með hennar samþykki. Nokkuð ber á milli í lýsingum þeirra á því hvernig ákærði bar sig að eftir að upp í rúmið kom og hver voru viðbrögð B. Hafa þau hvort um sig verið samkvæm sjálfum sér í lýsingum hjá lögreglu og fyrir dómi og er það mat dómsins að bæði hafi lýst atvikum með trúverðugum hætti, sem og skynjun sinni á því sem gerðist.

B hefur borið að hún hafi lokað dyrum á herbergi sínu áður en hún lagðist til svefns. Ákærði ber hins vegar að dyrnar á herbergi hennar hafi verið opnar og hefði hann rætt við hana í dyragættinni áður en hann gekk þar inn. Framburður ákærða að þessu leyti fær stoð í framburði D, sem sagðist hafa rætt við B skömmu áður og hefði hún þá verið í rúmi sínu og herbergisdyrnar verið opnar. Samkvæmt framansögðu telst ósannað að ákærði hafi farið óboðinn inn í herbergi stúlkunnar svo sem lýst er í ákæru.

Ákærði kveðst hafa látið af atlotum sínum um leið og B sagði honum að stöðva og hefði hún skýrt afstöðu sína með því að hún væri hrifin af öðrum manni. B ber hins vegar að hún hafi ítrekað beðið ákærða að hætta, en hann ekki sinnt tilmælum hennar. Hún hefði ávarpað hann mjög rólega til að byrja með. Henni hefði fundist þetta fyndið í fyrstu. Hún hefði átt í sambandi við félaga ákærða, sem var „kominn með nýja stelpu“ og hefði henni fundist fyndið að vinur hans væri að reyna við hana. Þá bar D að hann hefði heyrt ákærða og B hvíslast á inni í herberginu og hefði hann talið að ákærði væri að reyna við stúlkuna. Af lýsingum B verður ráðið að henni hafi í upphafi ekki verið mjög á móti skapi að ákærði gerði sér dælt við hana. Hún hefði þó fljótlega viljað að hann léti af þessu og beðið hann að hætta. Ákærði hefur borið að orðaskipti þeirra hafi verið á rólegum nótum og fær sá framburður stoð í greindum framburði D. Að þessu virtu þykir verða að leggja til grundvallar að ákærði hafi látið af atlotum sínum þegar hann gerði sér grein fyrir því að þau voru ekki velkomin. Með vísan til 108. og 109. gr. laga um meðferð sakamála er það því mat dómsins að ósannað sé að ásetningur ákærða hafi staðið til kynferðislegrar áreitni eins og honum er gefið að sök í ákæru. Verður ákærði sýknaður af kröfum ákæruvaldsins.

Eftir úrslitum málsins er miskabótakröfu B vísað frá dómi.

Málsvarnarlaun skipaðs verjanda ákærða, B-kk-ef E-kk-ef hdl., 276.100 krónur, og þóknun réttargæslumanns brotaþola, G-kvk-ef P-kvk-ef hdl., 178.838 krónur, greiðast úr ríkissjóði. Þóknun lögmanna er ákveðin með virðisaukaskatti og er hún fyrir vinnu undir rannsókn málsins og dómsmeðferð.

Af hálfu ákæruvaldsins flutti málið S-kvk-nf J. H-kvk-nf aðstoðarsaksóknari.

Málið dæmdu R-kvk-nf H-kvk-nf héraðsdómari, sem dómsformaður, G-kk-nf S-x-x M-kk-nf héraðsdómari og U-kvk-nf G-kvk-nf, settur héraðsdómari.

D ó m s o r ð :

Ákærði, A, er sýkn af kröfum ákæruvaldsins.

Miskabótakröfu B er vísað frá dómi.

Málsvarnarlaun skipaðs verjanda ákærða, B-kk-ef E-kk-ef hdl., 276.100 krónur, og þóknun réttargæslumanns brotaþola, G-kvk-ef P-kvk-ef hdl., 178.838 krónur, greiðast úr ríkissjóði.

R-kvk-nf H-kvk-nf

G-kk-nf S-x-x M-kk-nf

U-kvk-nf G-kvk-nf